
Parlamentul României

Camera Deputaţilor                                                                                                          
	Comisia pentru apărare, ordine

publică şi siguranţă naţională

Nr.32/793/2007


	                 Bucureşti, 13.11.2007
               Pl x. 570/2007


RAPORT DE REEXAMINARE

asupra propunerii legislative pentru modificarea art. 2 din Legea 329/2003 privind exercitarea profesiei de detectiv particular

1. În şedinţa din 6 noiembrie 2007, Camera Deputaţilor, în temeiul art. 104  din Regulamentul Camerei Deputaţilor, republicat, a hotărât retrimiterea propunerii legislative pentru modificarea art. 2 din Legea 329/2003 privind exercitarea profesiei de detectiv particular la Comisia pentru apărare, ordine publică şi siguranţă naţională, în vederea reexaminării şi depunerii unui nou raport, deoarece nu a  întrunit numărul necesar de voturi pentru a fi respinsă.


Consiliul Legislativ, cu nr. 367/19.03.2007, a avizat favorabil iniţiativa legislativă, cu observaţii şi propuneri.

Comisia juridică, de disciplină şi imunităţi, cu nr. Pl-x 570 din 04.10.2007 a avizat negativ propunerea legislativă. 

Guvernul, prin punctul său de vedere, trimis cu adresa nr. 805 din 04.04.2007, nu susţine adoptarea acestei iniţiative legislative.

Senatul a respins propunerea legislativă în şedinţa din 4 septembrie 2007.

Prin această iniţiativă legislativă se propune modificarea alin. (1) al art.2 din Legea nr. 329/2003 privind exercitarea profesiei de detectiv particular, în sensul includerii acestei profesii în categoria profesiilor liberale. 

2. Propunerea legislativă face parte din categoria legilor organice, conform prevederilor art. 73 din Constituţia României, republicată.

3. Potrivit prevederilor art. 75 alin. (1) din Constituţia României, republicată, şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.

4. La şedinţa comisiei au fost prezenţi  19 deputaţi din totalul de 25 de membri ai acesteia, şi au mai participat, în conformitate cu prevederile art. 54 şi 55 din Regulamentul Camerei Deputaţilor, republicat, doamna Maria Bumbaru – preşedintele Asociaţiei Naţionale a Detectivilor Particulari din România, precum şi domnul Mircea Alexandru, secretar general adjunct la Ministerul Internelor şi Reformei Administrative.

5. În urma reexaminării, în şedinţa din 12 noiembrie 2007, membrii Comisiei pentru apărare, ordine publică şi siguranţă naţională, cu unanimitate de voturi, au hotărât să menţină soluţia propusă plenului Camerei Deputaţilor prin raportul iniţial  - aceea de respingere a propunerii legislative, întrucât integrarea acestei profesii în categoria profesiilor liberale implică reglementări detaliate, impuse de schimbarea naturii juridice a societăţilor specializate şi a cabinetelor individuale de detectivi particulari, cu implicaţii asupra elementelor constitutive şi definitorii ale acestora, elemente care evidenţiază personalitatea lor juridică şi le conferă calitatea de a fi titulare de drepturi şi obligaţii.
Preşedinte, 

Costică Canacheu 

Către

BIROUL PERMANENT AL 
CAMEREI  DEPUTAŢILOR
Vă înaintăm, alăturat, RAPORTUL DE REEXAMINARE asupra propunerii legislative pentru modificarea    art. 2 din Legea 329/2003 privind exercitarea profesiei de detectiv particular, retrimisă la data de 7 noiembrie 2007 şi  reînregistrată cu nr. 32/793 din aceeaşi dată. 


În raport cu obiectul şi conţinutul acesteia, propunerea legislativă face parte din categoria legilor organice.

Preşedinte, 

Costică Canacheu 

